Dette er spørsmålene politidirektøren ikke vil svare på

Politidirektør Odd Reidar Humlegård har gjort seg helt utilgjengelig for pressen og nekter å svare på spørsmål etter asylavsløringene.

Politidirektør Odd Reidar Humlegård sier han ikke vil svare på spørsmål før alle fakta er på bordet. Håkon Mosvold Larsen

5. desember 2014

Politidirektøren ble kalt inn på teppet tidligere denne uken, da det ble kjent at politiet ikke har fulgt de politiske styringssignalene om utsendelse av asylbarn.

I nesten ett år har politiet prioritert uttransportering av asylbarn som har bodd lenge i Norge — stikk i strid med regjeringens ordre.

Etter avsløringene beklaget politidirektør Odd Reidar Humlegård at de politiske styringssignalene ikke hadde blitt fulgt. De siste dagene har imidlertid politidirektøren gjort seg helt utilgjengelig for pressen.

Vil ikke svare før alle fakta er på bordet

Etter gjentatte forsøk på å få ham i tale, får Aftenposten svar fra direktoratets kommunikasjonsavdeling om at Humlegård ikke vil gi intervju «før fakta i saken er klargjort».

Justisdepartementet og Politidirektoratet jobber nå på spreng for å gjennomgå alle saker der asylbarn er sendt ut av landet. Spørsmålet de skal finne svar på er om asylbarn som har bodd i Norge er blitt prioritert foran andre barn i asylkøen – i strid med instruksen som er gitt fra Regjeringen.

Statsminister Erna Solberg har uttalt at politidirektøren har utøvd «dårlig ledelse» i saken. Samtidig tok hun avstand fra Humlegårds uttalelser om at han ikke kan se at det er nødvendig å endre praksis i utvisningssaker.

Flere politikere har uttalt at asylavsløringene må få konsekvenser og at Humlegård er svekket som toppsjef i politiet.

Les også:

Les også «Jobber intenst» med å finne ut om noen er feilaktig utvist

Fikk en liste med spørsmål

Både politidirektøren og hans kommunikasjonsrådgivere har fått tilsendt en liste med spørsmål, som ingen av dem vil svare på:

Humlegård vil ikke si noe om hvordan han fikk beskjed om de endrede styringssignalene. Heller ikke om han mener endringen i tildelingsbrevet var tydelig nok eller om han tillegg har fått muntlige beskjeder om omprioriteringene.

I tillegg nekter Politidirektoratet å svare på disse spørsmålene:

Hvorfor ble ikke de politiske styringssignalene videreformidlet til politiet?

Hvilke konsekvenser vil dette få internt?

Hvor mange asylbarn kan være berørt av avtalebruddet?

Vil det være aktuelt å hente noen av barna til Norge igjen?

Humlegård vil heller ikke svare på den direkte kritikken fra statsminister Erna Solberg om at han har utøvd dårlig ledelse. Om hans posisjon som politidirektør er svekket, vil han heller ikke si noe om.

Anundsen må svare kontrollkomiteen

Asylavsløringene førte også til at justisminister Anders Anundsen (Frp) ble hasteinnkalt til Stortinget for å forklare seg. Anundsen kom da med en svært tydelig beklagelse. Justisministerens håndtering av saken skal diskuteres i torsdagens møte i kontrollkomiteen.

— Det vil bli sendt et brev til justisministeren der vi ber ham redegjøre for misforståelsen, sier Abid Raja (V) i Stortingets kontroll- og konstitusjonskomité. Svaret fra justisministeren vil avgjøre om det åpnes sak om justisministerens behandling av saken.

Leder i kontroll- og konstitusjonskomiteen Martin Kolberg fastslår at justisministerens klare og utvetydige beklagelse i Stortinget tirsdag ikke er nok til at saken blir lagt død.

– Selv om statsråden nå har beklaget, er det behov for at vi som sitter i kontroll- og konstitusjonskomiteen stiller våre spørsmål for at vi skal komme helt til bunns i sakens innhold, sier komitéleder Martin Kolberg (Ap) til NTB.

Det stilles blant annet spørsmål ved hvordan Regjeringen ikke tidligere har plukket opp at politiet ikke fulgte deres ordre.

Fakta Fakta Regjeringen og samarbeidspartiene KrF og Venstre har avtalt at hensynet til barnas beste skal vektlegges sterkere i asylsaker. Justisdepartementet endret en tidligere formulering i sitt tildelingsbrev til Politidirektoratet for 2014. Tidligere sto det at «Saker som omfatter barn som har oppholdt seg lenge i Norge uten tillatelse skal prioriteres». Nå står det: «Saker som omfatter barn skal prioriteres». Den nye formuleringen fra Justisdepartementet ble ikke innarbeidet i disponeringsskrivet som er sendt videre til politiet. (NTB) Vis mer